《凤觜崖》
清代·王梦庚

丹嶂生夕阴，晴崖敛紫雾。我怵鸡头关，先循凤觜步。

仄径穿寒云，石磴莽无数。壁立穷跻攀，罔敢回首顾。

微音堕幽鸟，悬根欹古树。霜叶焕九苞，苍茫无定处。

延缘踞层巅，夐然绝比附。乘作凌云翔，千仞有余慕。

作者简介：王梦庚，字槐庭，号西躔，金华人。嘉庆癸酉拔贡，历官四川川北道。有《冰壶山房诗钞》。